ЗэрырагъэфIэкIуэнум топсэлъыхь
Къэбэрдей-Балъкъэрым ЩэнхабзэмкIэ и фондым щекIуэкIащ ди гъунэгъу хэгъуэгухэм я лIыкIуэхэр зыхэт «Зэныбжьэгъухэм я клуб»-м и япэ зэхыхьэр. 2009 гъэм щыщIэдзауэ «Зэныбжьэ-гъугъэ» Iуэхум зэригъэцIыхуа псори клубым хыхьащ.
Фигу къэдгъэкIыжынщи, УФ-м и Президентым и зэпеуэм къыпэкIуа грантымкIэ «Зэныбжьэгъугъэ» Кавказ Ищхъэрэ щIалэгъуалэ проектыр ягъэзащIэ республикэм и «ЩIалэгъуалэм я жэрдэмхэмкIэ институт» жылагъуэ зэгухьэныгъэмрэ КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэмрэ, «Граждан жылагъуэм и гугъуехьхэмкIэ Институт» щIыналъэ зэхуаку жылагъуэ зэгухьэныгъэр я дэIэпыкъуэгъуу.
Iуэхур 2009 гъэм республикэм зэрыщаублэрэ абы хэтащ Кавказ Ищхъэрэм щыщ щIалэгъуалэу 300-м щIигъу. Абы и фIыгъэкIэ щIыналъэ зэмылIэужьыгъуэхэм щыщ щIалэхэр къуэш зэрыгъэхъуащ, я унагъуэхэри илъэс бжыгъэ хъуауэ зэкIэлъокIуэ. Зэныбжьэгъу зэрыгъэхъун хабзэр Кавказ Ищхъэрэм щыпсэу лъэпкъхэм ижь-ижьыж лъандэрэ къадокIуэкI. Лъэпкъ зэмылIэужьыгъуэхэм щыщ цIыхухъухэр ныбжьэгъу зэрыгъэхъуу, зыр адрейм дэIэпыкъуу, лей тримы-гъэхьэу, хьэщIагъэ ирихыу, ихъумэу щытащ.
Проектым и унафэщI Пащты Анжелэ зэрыжиIамкIэ, Iуэхур къыхэзылъхьахэм я мурадщ зэгурыIуэу, зым и хабзэм адрейм пщIэ хуищIу, зэкIэлъыкIуэу илъэсищэ бжыгъэ хъуауэ къэгъуэгурыкIуэ лъэпкъхэм я зэныбжьэгъугъэр ирагъэфIэкIуэну. Абы къызэрыхигъэщамкIэ, бзэ, хабзэ зэмылIэужьыгъуэхэр зезыхьэ лъэпкъхэр мыпхуэдэ Iуэхум зэкъуе-гъэувэ, ар жылагъуэ-политикэ гъащIэмкIи щхьэпэщ.
Зэхыхьэм хэт ныбжьыщIэхэр тепсэлъыхьащ щыхьэщIа гъунэгъу республикэхэм я къалэхэмрэ къуажэхэмрэ щыпсэухэм хьэщIагъэшхуэ къызэрырахам, лъэпкъ шхыныгъуэхэр гурыхь зэращыхъуам, абыхэм я хабзэхэм, щыIэкIэ-псэукIэм теухуауэ къащIам, щыхьэщIа, зыщрагъэплъыхьа щIыпIэ дахэхэм, къуэш, ныбжьэгъу яхуэхъуахэм зэрахуэзэшым, щIэх-щIэхыурэ зэракIэлъыкIуэм. ЩIалэхэм къыхагъэщащ проектыр ягу зэрырихьар, абы мыхьэнэшхуэ иIэу къызэралъытэр, мы Iуэху дахэр къызэзыгъэпэщахэми фIыщIэ хуащIащ.
Аруан районым и лIыкIуэу зэхыхьэм хэта Щоджэн Руслани тепсэлъыхьащ «Зэныбжьэгъугъэ» проектым цIыхугъэ къахуищIахэм зэракIэлъыкIуэм, пщIэ, нэмыс, гуапагъэ къэзышэ Iуэхур зэрыфIэдахэм.
КъБР-м егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министрым и къуэдзэ Геккиев СулътIан жиIащ «Зэныбжьэгъугъэ» проектым дяпэкIи зиужьыну зэригуапэр. Геккиевым къыхигъэщащ зи лIыкIуэ министерствэр проектым и унафэщIым дяпэкIи дэIэпыкъуну зэрыхьэзырыр.
Республикэм и «ЩIалэгъуалэм я жэрдэмхэмкIэ институт» жылагъуэ зэгухьэныгъэм и унафэщI Джаппуев Муса къыхигъэщащ Iуэхум зиужьын папщIэ Урысейм и нэгъуэщI щIыналъэхэри мы гъэм дэIэпыкъуэгъу къазэрыхуэхъунур.
«Дебатхэр» клубым щыщ щIалэхэмрэ хъыджэбзхэмрэ тепсэлъыхьащ я зэгухьэныгъэм хэтхэр тхьэмахуэм зэ зэрызэIущIэм, абы къыщаIэт Iуэхугъуэхэм, къыхалъхьэ жэрдэмхэм, зэфIагъэкI лэжьыгъэхэм, нэгъуэщIхэми. Апхуэдэу ныбжьыщIэхэм утыку кърахьащ «Зэныбжьэгъугъэ» проектым зиужьыным теухуа я Iуэху еплъыкIэхэр. Республикэм и щIалэгъуалэ клубхэм, жылагъуэ зэгухьэныгъэхэм «Зэныбжьэгъухэм я клуб»-р дэлэжьэну, я Iуэху еплъыкIэхэмкIэ зэхъуэжэну зэгурыIуащ.
Зэхыхьэм зыкърагъэхьэлIащ илъэс зэмылIэужьыгъуэхэм «Зэныбжьэгъугъэ» проектым хэтахэм, жылагъуэ зэгухьэныгъэхэм, лъэпкъ-щэнхабзэ центрхэм екIуалIэ щIалэгъуалэм.
ТЕКIУЖЬ Заретэ.
